Polisie soek steeds na vermiste pediater | Maroela Media
Kapt. FC van Wyk, 'n polisiewoordvoerder, het Dinsdag aan Maroela Media gesê daar is nog nie nuwe verwikkelinge in die saak nie en die ondersoek duur voort. "Ons het inligting oor sy voertuig aan verskeie polisiestasies gestuur en hulle versoek om op die uitkyk daarvoor te wees. Ons versoek ook die publiek om betrokke te raak by die soektog," het Van Wyk gesê.
Maroela Media het Vrydag berig Heyns is Woensdag omstreeks 20:30 vir die laaste keer gesien nadat hy sy ouer broer in Somerset-Wes gaan besoek het. Heyns het onderweg na sy huis in Welgelegen, sowat 40 minute se ry vanaf Somerset-Wes af, vermis geraak.
Enigiemand wat sy voertuig, 'n donkergrys Peugeot 308 met die registrasienommer CY121038, gewaar of weet waar hy hom bevind, word versoek om die ondersoekbeampte, Hannes Niemandt, te skakel by 076 410 2500 of 021 850 1325. Mense kan ook Stop Misdaad bel by 08600 10111.